Kruger-kleinsus skitter ook op tennisbaan | Netwerk24
Deur Johann de Jager 06 September 2018 16:57
Hier kom die ander Kruger-sussie.
Die 13-jarige Isabella Kruger het Donderdag die Suid-Afrikaanse o.16-tenniskampioen, Megan Basson, met 6-3, 6-7(4), 6-2 geklop om haar plek in die halfeindstryd van die ITF Graad 4-toernooi in Stellenbosch te bespreek.
Bella Kruger saam met Rafael Nadal. Foto: Facebook
Basson was die tweede gekeurde in dié toernooi in Stellenbosch. Sy was vroeër vanjaar in die Suid-Afrikaanse o.18-span wat aan die Afrika-toernooi in Marrakesj, Marokko deelgeneem het.
Dis is die dieselfde toernooi waarin Kruger se ouer suster, Zoë, verlede as ’n 14-jarige met die Afrika-kroon weggestap het.
Bella, soos sy genoem word, speel Vrydag in die halfeindstryd teen Myah Petchey.
Die vierde gekeurde Petchey was vanjaar in die meisiesafdeling in die Australiese Ope in aksie.
Sy was ook in die nasionale o.18-span wat in Marokko was.
Petchey het die halfeindronde in Stellenbosch gehaal deur Lungile Ntuli ook in drie stelle met 6-3, 5-7, 6-2 te klop.
Die eerste gekeurde Brit Victoria Allen en Kroasië se vyfde gekeurde Noa Krznaric is in die ander halfeindstryd slaags.
Die Kruger-sussies se afrigter, Thomas Hogstedt, sal na verwagting Vrydag in Stellenbosch wees.
Hy sal Bella in volgende week se ITF Graad 3-toernooi daar bystaan.
Zoë Kruger. Foto: Getty Images
Zoë (16) is reeds laaste ses weke in Stellenbosch vir behandeling vir ’n gekraakte voet.
Sy het intussen van 698ste op die vroue se WTA-ranglys tot 710de teruggesak.
Dié susters is die dogters van die oorlede Springbok-flank Ruben Kruger.
Hulle woon saam met hul ma, Lize, in Florida, Amerika.
Meer oor: Bella Kruger | Tennis | Megan Basson | Zoë Kruger | Stellenbosch
Jong Zoë verdien WTA-ranglyspunte
Dubbelfoute kelder jong Zoë in Mexiko